ועדת הכספים, כנסת 20, פרוטוקול מספר 996, 2018-03-11 10:40

משה גפני: רבותיי, אני מבקש להירגע קצת.

משה גפני: כל מי שלא קשור לדיון הזה שלא יהיה כאן, ומי שכן קשור שיישב.

משה גפני: אנחנו דנים על תקציב משרד מבקר המדינה.

יהודה גליק: רגע, גפני, הנושא של האייקוס.

משה גפני: אני חוזר לזה.

משה גפני: אני חוזר לזה מיד אחרי התקציב פה, שהוא כמה דקות.

יהודה גליק: זה כמה דקות?

משה גפני: טוב.

משה גפני: ואני מקדם בברכה את מבקר המדינה.

משה גפני: ואני מבקש, אדוני המבקר, אם אתה יכול להציג את התקציב שאתם מגישים לנו, אנחנו צריכים לאשר אותו.

יוסף שפירא: כן, בוקר טוב.

יוסף שפירא: תודה, כבוד היושב-ראש.

יוסף שפירא: אני מקווה שאחרי כל כך הרבה דיונים בוועדת הכספים נשאר גם קצת בשבילנו.

משה גפני: לא, לא, אנחנו עוד הולכים לעשות עוד צו, כדי שיהיה לכם כסף.

משה גפני: אבל אתם לא גוף עני מטבע ברייתכם, אנחנו לא רוצים שאתם תתלבטו בבעיה של תקציבים, שכתוצאה מזה לא תעשו את עבודתכם.

יוסף שפירא: האמת היא שאנחנו אפילו נמצאים במקום המצוין, שמי שרואה את הטבלה הזו, זה דוח שעכשיו יתפרסם, אני מגלה - - - שהוא יתפרסם רק ביום רביעי.

יוסף שפירא: הנושא שלו: רזרבות והוצאות שונות בתקציב המדינה – תקצוב, ניצול ושקיפות.

יוסף שפירא: ואנחנו נמצאים פה במקום הטוב ביותר שיכול להיות – בתחתית הטבלה.

יוסף שפירא: תיכף נקבל אולי הסבר קצת יותר בעניין הזה.

יוסף שפירא: אבל איפה חזי?

<אלי מרזל: אני אתחיל להציג.

יוסף שפירא: אתה תציג?

יוסף שפירא: בבקשה.

משה גפני: בבקשה.

<אלי מרזל: תודה.

<אלי מרזל: אדוני היושב-ראש, אדוני מבקר המדינה, חברי הוועדה הנכבדים, בהתאם לסעיף 10 בחוק יסוד: מבקר המדינה, אני מבקש להביא לאישור הוועדה את הצעת התקציב של המשרד לשנת 2019.

<אלי מרזל: הצעת התקציב המובאת לאישור הוועדה מבטאת במונחים כספיים את תוכניות העבודה של המשרד בנציב תלונות הציבור לשנת 2019.

<אלי מרזל: אנחנו עשינו מאמץ להביא את ההצעה הזאת כמבוקש.

<אלי מרזל: אני מבקש להפנות את חברי הוועדה לעמוד 5 בחוברת שהעברנו לכם, שמסכם את הצעת התקציב.

<אלי מרזל: סך הכול התקציב המבוקש הוא 381,796,000.

<אלי מרזל: יש לנו גידול קטן לעומת 2018 בסך של כ-13 מיליון ש"ח.

<אלי מרזל: עיקר הגידול נובע מהצורך לתקצב את פעולות הביקורת של מערכות הבחירות לשלטון המקומי והבחירות לכנסת, שלפי התוכנית צפויות ב-2019.

יהודה גליק: ואם הן לא יהיו ב-2019 והן יהיו ב-2018?

יצחק הרצוג: לא, יכול להיות שהן יהיו השנה.

יוסף שפירא: אז כבר צריך לקבל צ'ק היום.

<אלי מרזל: אנחנו פועלים לפי - - - הזו.

<אלי מרזל: ההוצאה היא בסך הכול, אם אפשר להגיד, מאוד מרוסנת, בכפוף לכך שאנחנו צריכים לשמש דוגמה ליתר משרדי הממשלה.

<אלי מרזל: אני מזכיר שכשני שליש מההוצאות שלנו הן הוצאות קשיחות לשכר, ויתרת התקציב מיועדת להוצאות תפעול שונות, וכן להוצאות חד-פעמיות בתחום המחשוב וההדרכה.

<אלי מרזל: אנחנו מבקשים את אישור הוועדה להצעת התקציב לשנת 2019, וכמובן שאנחנו נשמח לענות לכל שאלה.

משה גפני: אוקיי.

משה גפני: יש שאלות?

משה גפני: בבקשה, בצלאל, בקצרה.

בצלאל סמוטריץ': קודם כול, אני חוזר – כן, בקצרה?

משה גפני: לא, באריכות.

בצלאל סמוטריץ': קודם כול אני חוזר על בקשותיי בשני התקציבים הקודמים שאושרו כאן.

בצלאל סמוטריץ': אני חושב שהיה ראוי שהמבקר יציג, כפי שכל שר או משרד שמגיע לכאן לוועדה, מציג את עיקרי פעילות המשרד, יעדים.

בצלאל סמוטריץ': כמובן, לא לחשוף תוכניות שאסור לחשוף, אנחנו יודעים שחלק מהעבודה של המבקר, הם לא חושפים אותה מראש וזה בסדר, אבל בכלל להבין מה עושים עם הכסף, במה מתמקדים, מה הדגשים.

בצלאל סמוטריץ': כל משרד עושה את זה, אנחנו עוברים את זה כאן בחודש האחרון, כידוע.

בצלאל סמוטריץ': אני לא חושב שמשרד המבקר אמור להיות שונה מהעניין הזה.

בצלאל סמוטריץ': אמרתי, ואני חוזר ואומר, שלא נראה לי שהמבקר היה כותב דוח מחמיא מי יודע מה לכל גוף אחר שהיה מאשר את תקציבו כפי שאנחנו מאשרים את תקציבו.

בצלאל סמוטריץ': עכשיו, שלוש שאלות לגופו של עניין.

בצלאל סמוטריץ': ראשית, בדוח של הממ"מ שהוגש לנו, רואים שמ-2006 עד 2017, בכל שנה כמעט שליש מתקציב המבקר מגיע מעודפים.

בצלאל סמוטריץ': זאת אומרת, מראש תקציב המבקר קבוע – בשנת 2006 היינו 46%, אחר כך זה ירד ל-45, 44, 48, 37, 32, 43, 60, 45, ב-2016 30%.

בצלאל סמוטריץ': מהתקציב היו עודפים.

בצלאל סמוטריץ': זאת אומרת, מראש יש מין איזה תקציב גבוה, מנופח, ששליש ממנו לא משתמשים בו והוא עובר כעודף לשנה הבאה.

בצלאל סמוטריץ': אז אנחנו כאן בוועדה בחודש האחרון – גפני, אתה איתי?

בצלאל סמוטריץ': - -

משה גפני: כל הזמן.

בצלאל סמוטריץ': - - נלחמנו מלחמות קשות מאוד מול האוצר.

בצלאל סמוטריץ': אנחנו בימים האחרונים ניהלנו – בהובלתך, אני אומר את זה לשבחך – קרבות קשים מול האוצר לניצולי שואה ולכל מיני מקורות נוספים.

בצלאל סמוטריץ': יש כאן, שוב, זה נע בין 100 ל-180 מיליון שקלים עודפים בכל שנה שנמצאים.

בצלאל סמוטריץ': אנחנו מאשרים תקציב של 359 מיליון שקלים, זה היה נניח בשנה שעברה, ואחר כך מתוך זה 106 מיליון זה עודפים, שעוברים כל שנה.

בצלאל סמוטריץ': כל שנה, כל שנה, כל שנה.

בצלאל סמוטריץ': אם לא צריך אותם, בואו ניקח את ה-100 מיליון האלה, יש המון המון מה לעשות איתם.

בצלאל סמוטריץ': אין עניין עכשיו לאשר אותם בתקציב ולגלגל אותם גם לשנה הבאה לעודפים.

משה גפני: טוב.

בצלאל סמוטריץ': אגב, לשבחו של המבקר ייאמר, שהוא החזיר בשנת 2017 סכום גדול, לכן העבירו רק, במירכאות, 63 מיליון שקלים כעודפים.

בצלאל סמוטריץ': ועדיין אני לא רואה מה עושים עם זה, הרי השנה יהיו עודפים, בשנה הבאה גם יהיו עודפים.

בצלאל סמוטריץ': נקודה נוספת, נוסף לעודפים האלה, שוב, במשך שנים, אני בוחן את זה מ-2012 עד 2016, המבקר מוסיף רזרבה גם להוצאות שכר וגם ליעדי גירעון ולא מנצל אותה.

בצלאל סמוטריץ': היא על אפס, שנים.

בצלאל סמוטריץ': עכשיו, טוב מאוד שהוא לא - - -

יוסף שפירא: אז מה אתה מבקש, שאני אנצל אותן?

בצלאל סמוטריץ': להיפך.

בצלאל סמוטריץ': לא, אני מבקש שהכסף הזה ישמש – אין עניין להחזיק.

בצלאל סמוטריץ': תראו, משרד המבקר איננו בנק של האוצר, אלא אם כן יש פה איזה הסכמה בין המבקר לאוצר שהוא שומר - - -

משה גפני: תיכף נשמע את המנכ"ל או את המבקר.

בצלאל סמוטריץ': ושאלה אחרונה.

בצלאל סמוטריץ': אני מסכם את שתי הנקודות האלה, לתחושתי יש כאן עודף תקציב, שאפשר לקחת אותו מהמבקר, לא לשמור אותו כבנק, ולעשות איתו דברים שאנחנו כל הזמן רוצים - - -

משה גפני: יפה.

בצלאל סמוטריץ': שאלה אחרונה.

משה גפני: כן, בבקשה.

בצלאל סמוטריץ': בהצעת התקציב, עמוד 6.

בצלאל סמוטריץ': מדובר כאן על הוצאות השכר.

בצלאל סמוטריץ': ומשהו פה, מבחינתי, לא מסתדר.

בצלאל סמוטריץ': נניח, סעיף 0101 – הנהלה – 8 מיליון שקלים, 8.7, כמעט 9 מיליון ל-22 עובדים, זה ממוצע 395,000 שקלים לעובד.

בצלאל סמוטריץ': תכנון, עריכה וייעוץ – 17.

בצלאל סמוטריץ': 188 על 31 עובדים, זה ממוצע 554.5 אלף לאדם.

בצלאל סמוטריץ': והם מטפסים בהדרכה, לא נראה לי שהדרכה זה הטופ שבטופ של המשכורות במשרד המבקר, אז אנחנו על 5 מיליון בשיא כוח האדם, שזה משקף 569,000 שקלים לאדם.

בצלאל סמוטריץ': אז משהו פה לא פרופורציונלי ברמות השכר.

בצלאל סמוטריץ': זהו, אלו שלוש שאלותיי.

משה גפני: תודה.

משה גפני: יש עוד שאלות?

משה גפני: תודה.

משה גפני: המנכ"ל או המבקר, תחליטו, תגידו מי.

משה גפני: בבקשה, המנכ"ל.

<אלי מרזל: תודה רבה.

<אלי מרזל: אני אתייחס לשאלות אחת אחת.

<אלי מרזל: לגבי תקציב העודפים, ההערה בעיקרון היא נכונה.

<אלי מרזל: אנחנו מנסים לצמצם את כמות העודפים משנה לשנה.

<אלי מרזל: בשנת 2016 המשרד החזיר 70 מיליון שקל לאוצר.

<אלי מרזל: אנחנו לא חושבים שאנחנו בנק, אנחנו לא שואפים לשמור את הכסף הזה.

<אלי מרזל: והמגמה תמשיך עד שאנחנו ניישר את העניין הזה.

<אלי מרזל: זה לגבי העניין של העודפים.

בצלאל סמוטריץ': אלי, אני שואל, אז למה אתה צריך את העודף?

בצלאל סמוטריץ': למה אתה לא מוריד עכשיו מהתקציב 70 מיליון שקלים שהיו לך עודפים משנה שעברה?

בצלאל סמוטריץ': היו לך יותר, היו לך 140, והחזרת חלק ונשארת 63.

בצלאל סמוטריץ': תוריד עכשיו 100 מיליון מהתקציב שלך.

בצלאל סמוטריץ': הרי יש לך את העודפים.

בצלאל סמוטריץ': למה אתה עכשיו לוקח את כל ה-360, כדי בשנה הבאה להחזיר?

בצלאל סמוטריץ': אתה תחזיר הרי, זה מה שקורה היסטורית, מ-2006 עד עכשיו 10 שנים, 11 שנה.

משה גפני: תודה.

משה גפני: תודה.

בצלאל סמוטריץ': בשביל מה?

בצלאל סמוטריץ': תן לנו היום להשתמש ב-100 מיליון האלה.

משה גפני: הבנו, הבנו, בצלאל.

משה גפני: בבקשה.

<אלי מרזל: אנחנו מחזירים את הכסף.

<אלי מרזל: אכן הצטברו עודפים, ואנחנו מחזירים את הכסף, בשיעורים מאוד גבוהים, וגם נמשיך לעשות את זה.

<אלי מרזל: לגבי הנושא של הרזרבה – סך הכול הרזרבה היא נמוכה.

<אלי מרזל: הגרף הזה שהמבקר הציג הוא גרף מתוך דוח שעומד להתפרסם, שמדבר על שיעור הרזרבות בסעיפי התקציב לשנת 2018.

<אלי מרזל: משרד מבקר המדינה, לפי הנתונים שלנו יש, הוא בעל שיעור הרזרבה הכי נמוך כמעט – לא כמעט, באופן מוחלט – בין משרד הממשלה.

בצלאל סמוטריץ': למרות שהיא גדלה לאורך השנים.

בצלאל סמוטריץ': שוב, הניצול אפס, אבל הסעיף התקציבי גדל עם השנים.

בצלאל סמוטריץ': אז אני לא כל כך מבין את ההיגיון.

<אלי מרזל: השיעור של הרזרבה הוא הנמוך ביותר מבין משרדי הממשלה.

<אלי מרזל: כמו שהמבקר אומר, אנחנו לא מנצלים את זה ואנחנו לא שואפים לנצל את זה, אבל באופן טבעי בתקציב טוב שתהיה איזושהי רזרבה, אתה לא יודע תמיד מה יכול לקרות.

<אלי מרזל: מדובר ב-7 מיליון שקלים, רק כדי לסבר את האוזן של חברי הוועדה.

<אלי מרזל: בנוגע לשאלה על השכר – אני אבקש מהחשב ומהסמנכ"ל למינהל להתייחס.

משה גפני: בבקשה, שם ותפקיד.

<רמי סלמה: רמי סלמה, חשב משרד מבקר המדינה.

<רמי סלמה: לגבי הנושא של פירוט ההוצאות, שחבר הכנסת אמר, לגבי הנושא של התכנון, זה סעיף שכולל גם שכר וגם פעולות.

<רמי סלמה: זאת אומרת, לא כולו שכר.

<רמי סלמה: ולכן יש פה עיוות של השכר לעובד, כמו שחילקתם.

<רמי סלמה: גם ההדרכה, יש בה הרכב של שכר ופעולות.

<רמי סלמה: ולכן זה סוג של לקחת פעולות ביחד עם – אם תנטר את הפעולות תראה שהשכר הרבה יותר נמוך.

משה גפני: תודה רבה.

בצלאל סמוטריץ': איפה הפעולות נמצאות?

בצלאל סמוטריץ': באיזה עמוד?

<רמי סלמה: לא, זה סעיף - - -

<קריאה: זה לא רק שכר.

<רמי סלמה: זה כולל גם שכר וגם פעולות, הדרכות.

בצלאל סמוטריץ': לא, אבל על כל שכר ופעולות בדרך כלל יש פרופורציה.

בצלאל סמוטריץ': נניח, בעמוד 5 – ניהול ומטה, ביצוע הביקורת – זה גם כן שכר ופעולות.

בצלאל סמוטריץ': ושם כשאני מסתכל, בסך הכול יש פרופורציות בין סך התקציב לבין תקני שיא כוח האדם.

בצלאל סמוטריץ': הרי יש איזושהי פרופורציה בין כוח עבודה לבין פעולות.

בצלאל סמוטריץ': אלא אם כן אתה אומר לי עכשיו: תשמע, בהנהלה, תכנון וייעוץ והדרכה אני מתנהל אחרת משאר המשרדים.

<רמי סלמה: אם תעבור לעמוד 12, תראה שהשכר שלנו ירד למעשה מ-2018 ל-2019.

<רמי סלמה: אנחנו יורדים בשכר.

בצלאל סמוטריץ': איזה עמוד?

<רמי סלמה: עמוד 12.

<רמי סלמה: הוא ירד בכמה מאות אלפי שקלים.

<רמי סלמה: אנחנו שומרים על שכר די קבוע, אנחנו לא מגדילים שכר סתם.

<רמי סלמה: ואני חוזר שוב, הנושא של - - -

משה גפני: בצלאל, לא מנהלים דיאלוג.

משה גפני: שאלת, הוא משיב.

משה גפני: אפשר להצביע נגד.

<רמי סלמה: אני יכול לתת לך את התשובה.

בצלאל סמוטריץ': הוא לא עונה.

משה גפני: הוא לא עונה.

משה גפני: זה מה שהוא יודע לענות.

בצלאל סמוטריץ': לא יודע למה יש לי תחושה, שאתה בדיונים האלה לא מוכן שיהיה דיון.

בצלאל סמוטריץ': כל המשרדים האחרים יש דיון, שואלים שאלות.

יצחק הרצוג: יש דיון.

יצחק הרצוג: הבעיה שאתה שואל שאלות שנתפסות כקנטרניות.

יוסף שפירא: נותנים לך לשאול.

יוסף שפירא: תן לו רק להשיב, זה הכול.

<קריאה: קנטרניות.

בצלאל סמוטריץ': לא מבין.

בצלאל סמוטריץ': בוז'י, 30% מהתקציב עודפים במשך 11 שנה זה קנטרני?

בצלאל סמוטריץ': 150 מיליון שקל לניצולי שואה זה קטנוני בשבילך?

משה גפני: אבל, בצלאל, רק רגע.

משה גפני: חבר הכנסת הרצוג, אני לא מסכים לדיאלוג הזה.

בצלאל סמוטריץ': תפסיקו כבר להגן עליו בצורה עיוורת.

יצחק הרצוג: - - - בצורה עיוורת.

משה גפני: בצלאל, בצלאל - - -

יצחק הרצוג: - - - בדיוק מה אתה אמרת.

יהודה גליק: בוז'י, אם סתיו שפיר הייתה שואלת את זה, גם היית אומר שזה קנטרני?

משה גפני: די כבר.

בצלאל סמוטריץ': לא, מותר לשאול על כולם, רק על המבקר אסור לשאול שאלות.

בצלאל סמוטריץ': תפסיק, נו.

יצחק הרצוג: לא, אפשר לשאול, רק צריך לדעת איך לשאול.

בצלאל סמוטריץ': אבל אני שואל עניינית.

בצלאל סמוטריץ': אני מנהל דיאלוג כדי להצביע בעד.

משה גפני: בצלאל, מספיק כבר.

משה גפני: אני חושב שבעקבות הדיונים שאני מקיים פה, שהם לא לשביעות רצונך, שאני לא מקיים כמעט את הדיון, אל תצביע בשבילי בבחירות.

משה גפני: זה הכול.

משה גפני: אין לך שום דרך אחרת.

בצלאל סמוטריץ': לא בטוח שיש לי אלטרנטיבה, אתה יודע.

משה גפני: אין לך אלטרנטיבה.

משה גפני: אתה היית יכול להצביע רק בשבילי, מה, אתה תצביע לבנט?

משה גפני: סליחה, לא, כלום.

משה גפני: בבקשה, תשלים את התשובות ואנחנו מצביעים.

משה גפני: ואם זה לא בסדר, התשובות, אני מציע להצביע נגד.

משה גפני: בבקשה.

משה גפני: אני אצביע בעד.

<רמי סלמה: אני יכול רק לציין, שבתקציב התכנון, לצורך הדוגמה, מתוך 17 מיליון שקל – 5 מיליון שקל זה פעולות.

<רמי סלמה: זאת אומרת, השכר מתוך ה-17 זה משהו כמו 12 מיליון שקל.

<רמי סלמה: זאת אומרת, זה מוריד את הפרופורציות של השכר פר עובד.

מיקי לוי: זה נכון.

מיקי לוי: אבל לפעם הבאה צריך פירוט יתר, ואז השאלה הזו לא תישאל.

בצלאל סמוטריץ': כמו שאנחנו מקבלים מכל משרד.

בצלאל סמוטריץ': אתם לא - - - חבר'ה.

מיקי לוי: זה הכול.

מיקי לוי: תפריד את ההדרכה מהשכר, וזה לא עושה רושם של איזה כדור כזה.

בצלאל סמוטריץ': גפני, תקשיב רגע.

בצלאל סמוטריץ': זה לא עובר שלוש קריאות.

בצלאל סמוטריץ': נתנו לנו את זה ביום חמישי בשביל לאשר את זה היום.

בצלאל סמוטריץ': לא מפרטים מה זה.

בצלאל סמוטריץ': אתה לא היית מאשר אף תקציב של אף משרד כמו שאתה מאשר.

בצלאל סמוטריץ': עכשיו, אם אתה – בסדר גמור, מותר לך לשמור על המבקר, זה בסדר גמור.

בצלאל סמוטריץ': לא היינו מאשרים – אני אומר זה לפרוטוקול כדי שהציבור יידע – לא היינו מאשרים כאן בוועדה אף צו של שר האוצר - -

משה גפני: תודה.

משה גפני: תודה.

בצלאל סמוטריץ': - - כמו הדיון הקודם, אף תקציב בצורה הזאת.

משה גפני: בסדר.

משה גפני: עכשיו, מפני שאני רוצה שתצביע בשבילי בבחירות - - -

בצלאל סמוטריץ': אני לא אצביע בשבילך, חבל על הזמן, נו.

משה גפני: אה, אז למה אני צריך לטרוח עכשיו?

יהודה גליק: הוא יצביע לליצמן, הוא יצביע לליצמן.

משה גפני: אבל בכל אופן, אני רוצה - - -

בצלאל סמוטריץ': - - -

יצחק הרצוג: לא, הוא יהיה סגן ראש הממשלה.

יצחק הרצוג: הוא יהיה סגנו של נפתלי בנט.

משה גפני: בצלאל, אתה משגע פה את השכל, אני רוצה לענות לך.

משה גפני: ביקשתי מהמבקר ומהמנכ"ל.

משה גפני: זה מה שהגישו עד היום כל השנים.

משה גפני: ביקשתי, מה שאמר גם מיקי לוי, ביקשתי לשנה הבאה, בעזרת השם, לעשות פירוט גם של השכר.

משה גפני: והם נעתרו לבקשה הזאת.

<טמיר כהן: פעולות שכר.

משה גפני: כן, פעולות - - -

בצלאל סמוטריץ': ומה אתה אומר על העודפים?

בצלאל סמוטריץ': יש פה מישהו מאגף תקציבים שמוכן להסביר לנו למה צריך העודפים?

משה גפני: כן, צריך שזה יהיה - - -

מיקי לוי: ותקטינו את העודפים, זה לא עושה טוב.

בצלאל סמוטריץ': יש פה מישהו מאגף תקציבים שמוכן להתייחס לשאלת העודפים?

מיקי לוי: אין.

בצלאל סמוטריץ': ששליש מהתקציב - - - עודפים.

משה גפני: יש פה מישהו מאגף התקציבים?

בצלאל סמוטריץ': משרד האוצר?

בצלאל סמוטריץ': משהו.

בצלאל סמוטריץ': תבין, ככה מאשרים פה תקציב.

<טמיר כהן: לא, לא, הם הוזמנו.

בצלאל סמוטריץ': אבל ככה אתה מאשר תקציב?

בצלאל סמוטריץ': נו, באמת.

בצלאל סמוטריץ': אין את מי לשאול שאלות, אין איך לקבל תשובות.

בצלאל סמוטריץ': אני לא מבין - - -

משה גפני: הבנתי.

בצלאל סמוטריץ': זה סטנדרט כפול, תסלח לי.

בצלאל סמוטריץ': זה לא היה עובר אצל אף משרד, אף משרד.

יוסף שפירא: סליחה שאני מתערב.

משה גפני: בבקשה, אתה יכול.

יוסף שפירא: סגן יושב-ראש הכנסת בצלאל סמוטריץ, אני מוכן לענות על כל שאלה שלך בפרוטרוט.

יוסף שפירא: בבקשה, תשאל.

בצלאל סמוטריץ': לא, אבל אני רוצה פה מישהו מאגף תקציבים שיסביר לי, למה הם לא היו מאשרים לאף משרד להתנהל ככה ולמשרד המבקר כן.

יצחק הרצוג: המבקר, הוא שואל למה יש עודפים בהיקף כזה גדול.

בצלאל סמוטריץ': לא, למה אם יש עודפים בהיקף של שליש מהתקציב, שבכל שנה במשך 12 שנה עוברים אחורה, אז לא מקצצים את התקציב בשליש, ונותנים לנו את ה-150 מיליון האלה עכשיו לניצולי שואה ולדברים אחרים שאנחנו צריכים אותם.

בצלאל סמוטריץ': מה העניין לשמור בנק עכשיו אצל המבקר?

בצלאל סמוטריץ': ולמה מגדילים את הרזרבה כשלא משתמשים בה שנים?

בצלאל סמוטריץ': סתם.

משה גפני: אבל, בצלאל – המבקר, בבקשה.

מיקי לוי: בשנים הקודמות הם היו אמורים לשלם מתוך זה לאכסניה, שהייתה בשכירות.

מיקי לוי: את זה אני פשוט יודע.

בצלאל סמוטריץ': אז להיפך, להיפך.

בצלאל סמוטריץ': אז תבטל את זה עכשיו.

מיקי לוי: רגע, רגע.

מיקי לוי: בשנתיים האחרונות הם נכנסו לאכסניה רגילה.

יצחק וקנין: תן לו לענות.

יצחק וקנין: למה אתה עונה במקומו, מיקי?

מיקי לוי: ויש צדק במה שאתה אומר.

מיקי לוי: צריך להקטין את ה-30% הזה בהחזקה.

יצחק וקנין: מיקי, המבקר רוצה לענות.

בצלאל סמוטריץ': זה 100 מיליון לכל מה שאתה רוצה לעשות עכשיו.

מיקי לוי: זה בסדר, חלק מזה זה היה משולם שכר דירה.

משה גפני: המבקר, בבקשה.

מיקי לוי: אני מכיר את זה פשוט.

אחמד טיבי: אפשר לתת למבקר לענות?

אחמד טיבי: לא נותנים לדבר.

משה גפני: מנסים.

משה גפני: תודה.

משה גפני: בבקשה, המבקר.

משה גפני: אם אפשר, בקצרה.

יוסף שפירא: בקצרה, כן.

יוסף שפירא: כשנבחרתי לתפקיד לפני למעלה מחמש וחצי שנים, אני אמרתי לעצמי, שמבקר המדינה הוא מבקר אחרים, אבל הוא גם צריך להיות נאה דורש, נאה מקיים.

יוסף שפירא: ואני אמרתי שאני אנהג בצניעות ובחיסכון וביעילות, כפי שאני דורש מהמבוקרים.

יוסף שפירא: ואיפה אפשר לקצץ בדברים שנעשים כבר 60 שנה גם במשרדנו?

וחשבתי ואמרתי לעצמי: דבר נוסף, השתלמויות.

וחשבתי ואמרתי לעצמי: גם על השתלמויות מוציאים במדינה המון כספים.

וחשבתי ואמרתי לעצמי: והשתלמויות זה חשוב, ואי אפשר לוותר על השתלמויות.

וחשבתי ואמרתי לעצמי: אז מה אנחנו עושים כדי להשתלם בלי שיעלה לנו כסף?

וחשבתי ואמרתי לעצמי: אני מטיל על כל חטיבה, נותן לה כמה נושאים, שהם יבדקו את זה בעצמם, איזשהו ראש אגף, ויעביר השתלמויות פנימיות בתוך המשרד ללא עלות, באפס עלות.

וחשבתי ואמרתי לעצמי: ועוד כהנה וכהנה, לא אחזיק אתכם בכל זה.

משה גפני: כן, אין צורך.

יוסף שפירא: צריך להתנהג באחריות ובריסון עצמי גם.

יוסף שפירא: זהו.

יוסף שפירא: ולכן אנחנו לא תמיד מנצלים את הרזרבות שישנן.

יוסף שפירא: אבל הכסף לא הולך לאיבוד.

יוסף שפירא: זה לא - - -

משה גפני: אדוני המבקר - - -

יוסף שפירא: אז רוצים פירוט?

יוסף שפירא: יש פירוט.

יוסף שפירא: תקבלו פירוט.

משה גפני: בסדר.

משה גפני: אדוני המבקר, אני רוצה לסכם את הדברים.

משה גפני: אנחנו משבחים את מה שאמרת לגבי החיסכון, לגבי נסיעות, לגבי השתלמויות או דברים אחרים.

משה גפני: אין תלונות נגד העניין הזה, לפי דעתי, על כל פנים לא לי.

משה גפני: מה שאומרים החברים, שצריך להכין את התקציב הבא שונה.

משה גפני: מה שונה?

משה גפני: צריך שיהיה פירוט, ואתם הסכמתם על זה.

מיקי לוי: הפרדה של הדרכה מהשכר.

משה גפני: הפרדה של השכר מהפעולות.

משה גפני: לבדוק את הרזרבה, אם צריך להכניס בתקציב כזו רזרבה, בלאו הכי אתם משיבים את זה ומחזירים את זה לאוצר – להקטין את זה.

משה גפני: את כל הדברים האלה תבדקו את זה.

משה גפני: אני על כל פנים לא מעביר את זה בתור ביקורת.

משה גפני: אני חושב שצריך לעשות את זה וזה בסדר.

יוסף שפירא: מקובל עליי.

משה גפני: תודה רבה.

בצלאל סמוטריץ': רגע, רגע, גפני.

בצלאל סמוטריץ': אני חותם על כל מה שהמבקר אמר.

בצלאל סמוטריץ': באמת, זה נפלא.

בצלאל סמוטריץ': רק זה לא משתקף בתקציב.

בצלאל סמוטריץ': כי לדוגמה, המבקר אומר שהוא מוריד בהוצאות של הדרכה והשתלמויות, בפועל ב-2017 הוא מימש 3.7 והוא מבקש עכשיו 5.12.

בצלאל סמוטריץ': הוא מבקש עכשיו מיליון וחצי שקל יותר ממה שהוא מימש בשנה שעברה לאותו סעיף שהוא אומר שהוא מקצץ בו – לא מקצץ, שהוא משתדל לצמצם.

בצלאל סמוטריץ': עכשיו, אני לא נגד.

בצלאל סמוטריץ': אין לי מושג אם זה 5 זה הרבה או קצת.

בצלאל סמוטריץ': אני רק בסוף רואה במספרים רזרבות שלא מנוצלות, המון עודפים שאפשר לעשות בהם דברים אחרים.

משה גפני: טוב.

משה גפני: אלי, תשובה?

<אלי מרזל: כן.

<אלי מרזל: ישנן פעולות הדרכה, כמו שהמבקר ציין, שהן פעולות השתלמותיות, אבל ישנן גם פעולות הכשרה.

<אלי מרזל: אנחנו קולטים עובדים חדשים, אנחנו צריכים להכשיר אותם לתפקידי ביקורת.

<אלי מרזל: קלטנו לא מעט עובדים בשנים האחרונות.

דוד אמסלם: כמה עובדים יש - - -

בצלאל סמוטריץ': תשאל כמה השכר שלהם, לא כמה עובדים.

דוד אמסלם: כמה עובדים יש במוסד מבקר המדינה?

<אלי מרזל: התקן הוא 604 עובדים סך הכול, ואנחנו היום על - -

<קריאה: קרוב ל-550 - - -

<אלי מרזל: - - 540.

משה גפני: אוקיי.

משה גפני: רבותיי, הצעת התקציב לשנת 2019 של משרד מבקר המדינה.

משה גפני: אנחנו נדרשים לאשר את זה.

בצלאל סמוטריץ': אפשר רגע התייעצות סיעתית חמש דקות?

בצלאל סמוטריץ': אני באמת רוצה התייעצות - - -

משה גפני: בסדר.

משה גפני: תקציב מבקר המדינה לשנת הכספים 2019.

<טמיר כהן: תגיד - - - סיים את ההתייעצות.

משה גפני: בסדר, ההתייעצות הסיעתית הסתיימה, וחבר הכנסת סמוטריץ פה.

משה גפני: מי בעד אישור התקציב?

משה גפני: ירים את ידו.

יהודה גליק: תראה כמה אנשים מפחדים מהמבקר פה.

משה גפני: מי נגד?

משה גפני: מי נמנע?

יצחק הרצוג: זו הערה נבזית.

דוד אמסלם: אני יכול להעיר הערה?

מיקי לוי: לא יפה.

מיקי לוי: לא לפרוטוקול.

משה גפני: רגע, רק שנייה.

משה גפני: בעד – רוב

משה גפני: נמנעים – אין

משה גפני: 8 בעד, 2 נגד, אין נמנעים.

משה גפני: תקציב מבקר המדינה לשנת הכספים 2019 אושר.

דוד אמסלם: אני יכול להעיר?

משה גפני: בבקשה, דודי.

דוד אמסלם: אדוני המבקר, אני פניתי אליך בזמנו בנושא דוח יצחקי, אני חושב שזה הדבר הכי חמור שקרה במדינת ישראל.

דוד אמסלם: אתם מרחתם אותו, ואני חושב שזה גם חמור.

בצלאל סמוטריץ': ולכן הצבעת עכשיו בעד?

דוד אמסלם: לא קשור לתקציב.

בצלאל סמוטריץ': לא, לא, באמת.

בצלאל סמוטריץ': כל הכבוד לך.

דוד אמסלם: זה נושא שאני ישבתי איתך, הסברתי לך את החשיבות של העניין.

משה גפני: מה זה?

משה גפני: על מה?

דוד אמסלם: הנושא של מסמך יצחקי.

דוד אמסלם: אוספים חומרים על שרים, ח"כים, לשעת צרה.

דוד אמסלם: אמרתי לך את זה.

משה גפני: טוב.

יוסף שפירא: אני מזמין אותך שוב לקבל תשובות.

דוד אמסלם: אני לא צריך תשובות, אני צריך ביצוע, לבדוק.

משה גפני: אדוני המבקר, אני מודה לך.

משה גפני: אנחנו אישרנו לך את תקציב מבקר המדינה.

משה גפני: אני מאחל לך בהצלחה.

משה גפני: אני לא מקבל את ההערות שנאמרו פה, שמישהו מפחד או לא מפחד.

<קריאה: לא, זה לא קשור.

משה גפני: זה ממש לא בסדר להגיד את זה אפילו.

דוד אמסלם: אנחנו הצבענו, מה שאני מאמין בזה.

משה גפני: מה השאלה - - -

דוד אמסלם: גם צריך להעריך את כל העבודה שאתם עושים.

משה גפני: לא להצביע בעד תקציב מבקר המדינה - - -

דוד אמסלם: לפעמים טועים, כמו בנושא שאמרתי.

דוד אמסלם: אבל זה לא קשור, כי אם אין מוסד ביקורת, יש לנו בעיה במדינה.

משה גפני: תודה רבה.

יוסף שפירא: תודה רבה לכולם.

משה גפני: תודה לך.